b'\n_START_ARTICLE_\nVelikovec\n_START_SECTION_\nZgodovina\n_START_PARAGRAPH_\nDana\xc5\xa1nje naselje se v starih listinah prvi\xc4\x8d omenja leta 1105 kot trg V\xc3\xb6lchimercatus. Do srede 18. stoletja se je naselje imenovalo V\xc3\xb6lkenmarkt. Od leta 1252 se je Velikovec omenjal kot mesto (v starih zapisih se je pojavil tudi pod imenom Judenmarkt). Od leta 1261 je bila v Kne\xc5\xbejem gradu kovnica kovancev. V vseh pogledih je Velikovec po pomenu \xc5\xa1e v 15. stoletju preka\xc5\xa1al Celovec, potem pa je po\xc4\x8dasi izgubljal na pomenu, do leta 1849 ko je ostal le \xc5\xa1e pode\xc5\xbeelska ob\xc4\x8dina._NEWLINE_Velikovec je bil skozi zgodovinsko obdobje ve\xc4\x8dkrat mo\xc4\x8dno po\xc5\xa1kodovan in prizadet: leta 1303 so ga poru\xc5\xa1ile sazbur\xc5\xa1ke \xc4\x8dete, v 15. stoletju tur\xc5\xa1ki vpadi, 1609 potres, 1809 napadi Napoleonove vojske, vmes je prebivalce ve\xc4\x8dkrat prizadela kuga._NEWLINE_Organizirano kulturno \xc5\xbeivljenje Slovencev sega nazaj v leto 1893, ko je bila ustanovljena Ciril in Metodova podru\xc5\xbenica za Velikovec. Najbolj pomembna ustanova tega \xc4\x8dasa je bila ustanovljena 25. oktobra 1896, to je prva zasebna slovenska katoli\xc5\xa1ka \xc5\xa1ola, t. i.  Narodna \xc5\xa1ola v \xc5\xa0entrupertu pri Velikovcu. 21. oktobra 1906 pa je bilo ustanovljeno slovensko prosvetno dru\xc5\xa1tvo Lipa, ki ima torej ve\xc4\x8d kot stoletno tradicijo.  Od maja 1919 do oktobra 1920 je v Velikovcu tudi delovala slovenska gimnazija, ki pa kljub obveznostim iz Saint-Germainske pogodbe ni nadaljevala svojega delovanja po plebiscitu leta 1920. _NEWLINE_Medvojni \xc4\x8das ozna\xc4\x8duje, kot na celotnem ju\xc5\xbenem Koro\xc5\xa1kem, poleg splo\xc5\xa1ne dru\xc5\xbebene dezintegracije zlasti etni\xc4\x8dna nestrpnost in ekskluzivni zgodovinski pogledi. Potem ko je nacisti\xc4\x8dni okupator od leta 1941 naprej bil deportiral okoli 60.000 Slovencev s slovenske Ju\xc5\xbene \xc5\xa0tajerske je aprila 1942 nadaljeval z isto strategijo planskih deportacij tudi na Koro\xc5\xa1kem, md.r. v Velikovcu in v velikov\xc5\xa1kem okraju. To je privedlo do oboro\xc5\xbeenega odpora, ki je prispeval k osvoboditvi od teroristi\xc4\x8dne diktature in k ponovni vzpostavitvi Avstrije v nekdanjih mejah. Eden izmed centrov voja\xc5\xa1kega odpora je bila Svin\xc5\xa1ka planina severno od Velikovca. V spomin na Svin\xc5\xa1ki planini padlim partizanom \xe2\x80\x93 pripadnikom osmih narodnosti \xe2\x80\x93 so koro\xc5\xa1ki partizani leta 1947 ob navzo\xc4\x8dnosti zastopnikov zavezni\xc5\xa1kih sil odkrili ta spomenik v \xc5\xa0entrupertu pri Velikovcu. Spomenik je simbol koro\xc5\xa1kega in mednarodnega boja proti nacizmu. Neznani storilci so spomenik v no\xc4\x8di od 10. na 11. september 1953 razstrelili. Avstrijske oblasti ga niso obnovile v prvotni obliki, zato ga je Zveza koro\xc5\xa1kih partizanov leta 1983 obnovila in postavila na to mesto (op.: pred muzejem Per\xc5\xa1man v Lepeni v ob\xc4\x8dini \xc5\xbdelezna Kapla-Bela)."_NEWLINE_Leta 1979 se je v mestni hi\xc5\xa1i zgodil teroristi\xc4\x8dni napad.\n_START_SECTION_\nDvojezi\xc4\x8dne fare/\xc5\xbeupnije\n_START_PARAGRAPH_\nDvojezi\xc4\x8dne nem\xc5\xa1ko-slovenske katoli\xc5\xa1ke fare oz. \xc5\xbeupnije ter podru\xc5\xbeni\xc5\xa1ke cerkve v dekanatu Velikovec so: v Djek\xc5\xa1ah podru\xc5\xbeni\xc5\xa1ka cerkev \xc5\xa0mihel, fara Goren\xc4\x8de in podru\xc5\xbenica \xc5\xa0t. Radegunda, fara Kr\xc4\x8danje, fara Vovbre, fara Ruda in podru\xc5\xbenici Lipa in Lipica-grajska kapela, v Telenberku podru\xc5\xbenici \xc5\xbdelinje in Sv. Katarina na Homu, fara \xc5\xa0t. Peter na Va\xc5\xa1injah ter podru\xc5\xbenice Filialkirchen Lisna gora, \xc5\xa0entovrenc in \xc5\xa0martno, fara \xc5\xa0t. Rupert pri Velikovcu ter podru\xc5\xbenici Sv. Ne\xc5\xbea in \xc5\xa0t. Urh, v Grebinskem Klo\xc5\xa1tru Stara farna cerkev ter podru\xc5\xbenice Suha Blato, Kle\xc4\x8de, \xc5\xa0mihel v Podgori in Va\xc5\xa1inje ter v dekanatu Tinje fara Tinje in podru\xc5\xbenici Vabnja vas in Virna vas.'